Dvergmålere

Se systematisk inndeling

Dvergmålere (Eupithecia spp.) er en meget artsrik slekt av de egentlige målere (Geometridae). Det er funnet rundt 50 arter i Norge av disse små, slanke målerne. Larvene lever på ulike urter. De kan kjennes blant annet på at de hviler med de smale vingene vidt spredte, deres omriss er ikke trekantet som hos de fleste andre målere. De er små målere, ofte med vingespenn under 20 mm, de fleste er mer eller mindre gråhvite på farge. Mange av artene er svært vanskelige å skille, noen ganger må man undersøke hannenes kjønnsorganer for å kunne skille dem sikkert.

 Utseende 
Små (vingespenn 13 – 23 mm), spinkle målere, hvite, lysgrå eller lysbrune, noen ganger med rødlige eller brunlige flekker. Forvingen er lang og smal og har vanligvis en liten, svart flekk i midten og ofte en hvit siksak-stripe langs ytterkanten. Bakvingen er forholdsvis liten og avrundet, vanligvis blekere på farge enn forvingen, men ikke helt hvit. Mens de voksne målerne er temmelig enhetlige av utseende, ser larvene av de ulike artene ofte ganske forskjellige ut. De kan være nakne eller med korte børster, svært slanke eller ganske kraftige, glatte eller med tallrike, små, hvite vorter, hvite, rosa, grønnlige eller brunlige. Ofte har de en rad av pileformede eller rombeformede, røde eller brune flekker langs ryggen.

 Levevis 
Denne slekten har larver som lever på en mengde ulike urter, løvtrær og bartrær. De fleste artene går på en (monofage) eller noen få (oligofage) plantearter, men det finnes også noen som kan ha larver på en rekke ulike planter (polyfage). Svært mange arter har larver som går på blomster eller frøemner. Hos de fleste planter er disse relativt små, og det begrenser hvor store larvene kan bli. Blomster og spesielt frøemner er næringsrike, men der er gjerne bare tilgjengelige en kort tid, så larven må utvikle seg raskt. Andre arter har larver som lever på blader, men da gjerne på knopper og nye skudd, som er mer næringsrike enn eldre blader. Enkelte arter i denne slekten har utviklet seg til rovdyr (se nedenfor).

 Rovdyr på Hawaii 
Et spesielt trekk ved slekten Eupithecia er at en gruppe av arter på Hawaii har larver som er rovdyr og spiser andre insekter. Dette er meget uvanlig mellom sommerfugler, og er et godt eksempel på adaptiv radiasjon. Når disse artenes stamfar kom til Hawaii, fant den økologiske nisjer som predatorer på ulike smådyr, som andre steder var fylt av helt andre grupper. Ved at larvene utviklet seg til rovdyr ble en helt ny føderessurs tilgjengelig for dem.

 Systematisk inndeling / norske arter 

 sommerfugler (Lepidoptera)
 gruppe Heteroneura 
 gruppe storsommerfugler
 gruppe / overfamilie Målere  (Geometroidea) 
 familie egentlige målere  (Geometridae) 
 delgruppe Larentiinae (eller Hydriomeninae), – 685 europeiske arter, inklusiv underarter (varianter).
 Slekten dvergmålere, Eupithecia Curtis, 1825 – små og spinkle, mer eller mindre grå, hviler med vingene vidt spredte. Rundt 50 arter i Norge, de fleste vanskelige å skille fra hverandre.
 seljedvergmåler, Eupithecia tenuiata (Hübner, 1813)
 lønnedvergmåler, Eupithecia inturbata (Hübner, 1817)
 trollbærdvergmåler, Eupithecia immundata (Lienig & Zeller, 1846)
 marimjelledvergmåler, Eupithecia plumbeolata (Haworth, 1809)
 stor kongledvergmåler, Eupithecia abietaria (Goeze, 1781)
 liten kongledvergmåler, Eupithecia analoga Djakonov, 1926
 revebjelledvergmåler, Eupithecia pulchellata Stephens, 1831
 torskemunndvergmåler, Eupithecia linariata (Denis & Schiffermüller, 1775)
 flekkdvergmåler, Eupithecia irriguata (Hübner, 1813)
 strekdvergmåler, Eupithecia exiguata (Hübner, 1813)
 vendelrotdvergmåler, Eupithecia valerianata (Hübner, 1813)
 arvedvergmåler, Eupithecia pygmaeata (Hübner, 1799)
 polardvergmåler, Eupithecia fennoscandica Knaben, 1949
 marmordvergmåler, Eupithecia venosata (Fabricius, 1787)
 lindedvergmåler, Eupithecia egenaria Herrich-Schäffer, 1848
 hvit dvergmåler, Eupithecia centaureata (Denis & Schiffermüller, 1775)
 stor dvergmåler, Eupithecia actaeata Walderdorff, 1869
 trepunkt-dvergmåler, Eupithecia trisignaria Herrich-Schäffer, 1848
 grå dvergmåler, Eupithecia groenblomi Urbahn, 1969
 einerdvergmåler, Eupithecia intricata (Zetterstedt, 1839)
 nyserotdvergmåler, Eupithecia veratraria Herrich-Schäffer, 1850
 randdvergmåler, Eupithecia cauchiata (Duponchel, 1831)
 engdvergmåler, Eupithecia satyrata (Hübner, 1813)
 brun dvergmåler, Eupithecia absinthiata (Clerck, 1759)
 blek dvergmåler, Eupithecia expallidata Doubleday, 1856
 humledvergmåler, Eupithecia assimilata Doubleday, 1856
 vinkeldvergmåler, Eupithecia vulgata (Haworth, 1809)
 hvitflekkdvergmåler, Eupithecia tripunctaria Herrich-Schäffer, 1852
 klokkedvergmåler, Eupithecia denotata (Hübner, 1813)
 grumset dvergmåler, Eupithecia subfuscata (Haworth, 1809)
 rustdvergmåler, Eupithecia icterata (Villers, 1789)
 burotdvergmåler, Eupithecia succenturiata (Linnaeus, 1758)
 kystdvergmåler, Eupithecia subumbrata (Denis & Schiffermüller, 1775)
 ryllikdvergmåler, Eupithecia millefoliata Rössler, 1866
 meldedvergmåler, Eupithecia simpliciata (Haworth, 1809)
 bånddvergmåler, Eupithecia sinuosaria (Eversmann, 1848)
 furudvergmåler, Eupithecia indigata (Hübner, 1813)
 gjeldkarvedvergmåler, Eupithecia pimpinellata (Hübner, 1813)
 myrdvergmåler, Eupithecia gelidata Möschler, 1860
 lyngdvergmåler, Eupithecia nanata (Hübner, 1813)
 malurtdvergmåler, Eupithecia innotata (Hufnagel, 1767)
 okerdvergmåler, Eupithecia ochridata Schütze & Pinker, 1968
 gullrisdvergmåler, Eupithecia virgaureata Doubleday, 1861
 vårdvergmåler, Eupithecia abbreviata Stephens, 1831
 eikedvergmåler, Eupithecia dodoneata Guenée, 1857
 augustdvergmåler, Eupithecia pusillata (Denis & Schiffermüller, 1775)
 spissvingedvergmåler, Eupithecia lanceata (Hübner, 1825)
 lerkedvergmåler, Eupithecia lariciata (Freyer, 1841)
 grandvergmåler, Eupithecia tantillaria Boisduval, 1840
 taigadvergmåler, Eupithecia conterminata (Leinig & Zeller, 1846)

 Litteratur 
 Aarvik, Leif, Berggren, Kai, Hansen, Lars Ove. 2000. Norges Sommerfugler. Catalogus Lepidopterorum  Norwegiae. Norsk entomologisk forening. 192 sider. ISBN 82-995095-1-3
 Aarvik, Leif, Hansen, Lars Ove, Vladimir Kononenko. 2009. Norges Sommerfugler. Håndbok over Norges dagsommerfugler og nattsvermere. Norsk entomologisk forening, Naturhistorisk museum, Universitetet i Oslo. 432 sider. ISBN 978-82-996923-2-8
 Fauna Europaea Web Service (2004) Fauna Europaea version 1.1, www.faunaeur.org 

 Eksterne lenker 


Kategori:Målere
Kategori:Sommerfugler formelt beskrevet i 1825
Kategori:Dyr formelt beskrevet av John Curtis